Twee sterf in Suidkus-botsingDie motors se wrakke. Foto: Netcare 911 Twee mense is Vrydagoggend dood, nadat drie voertuie op die N2-snelweg buite Hibberdene in KwaZulu-Natal gebots het. Athlenda Mathe, woordvoerder van Netcare 911, het gesê die botsing het omstreeks 06:00 plaasgevind. Volgens Mathe het ŉ tienermeisie saam met haar ouma en oupa in een voertuig gery en twee bestuurders was alleen in hul voertuie. “Dit is nog nie bekend wat tot die botsing gelei het nie. Dit sal deel vorm van die polisie se ondersoek,” het Mathe gesê. Die bestuurder van ŉ swart Audi en die tienermeisie was reeds dood toe paramedici van verskeie nooddienste by die toneel opgedaag het. Albei is op die toneel dood verklaar. Die ouma het kritieke beserings opgedoen en die oupa geringe beserings. Die bestuurder in die ander voertuig het ook geringe beserings opgedoen. Die beseerdes is op die toneel behandel voordat hulle na ŉ nabygeleë hospitaal geneem is vir verdere behandeling en waarneming. Nooddienste op die toneel. Foto: Netcare 911